Leef jou droom op verhoog uit | News24
Leef jou droom op verhoog uit
TygerBurger, in samewerking met Delush, Live with Flair-wyne (hoofborg) en die sepie Suidooster, bied jou die geleentheid om jou drome uit te leef met 'n splinternuwe karaoke-kompetisie, Karaoke soos 'n ster.
Volgens Marita Meyer, uitgewer van TygerBurger, word met dié kompetisie beoog om daardie ongeslypte diamante in die verspreidingsgebied van die koerant te ontdek. "Ek is seker iewers is iemand wat 'n gewone werk doen, maar die talent het om eintlik 'n superster te word. Met ons kompetisie wil ons 'n platform vir daardie mense skep.
In die Kaap is karaoke baie groot met duisende mense wat weekliks hul talente uitleef en dit is diegene wat ons wil nooi om deel te neem. As jy ook weet van 'n familielede wat oor die nodige talent beskik, maar nooit die geleentheid gekry het nie, raai hulle aan om in te skryf en hulle kan groot pryse wen," sê Meyer.
Al wat voornemende deelnemers hoef te doen is om 'n selfoonvideo te maak en dit met Whats-App na TygerBurger te stuur. 'n Paneel kundiges gaan die 10 beste video's kies en hierdie deelnemers sal op 30 Maart volgende jaar by die Bellville-burgersentrum tydens 'n galageleentheid optree. Die wenner sal pryse ter waarde van duisende rande wen en kan spog met 'n gesogte titel.
Die kompetisie is oop vir enige amateur ouer as 18 jaar oud. Niemand wat professioneel sing of 'n platekontrak het, mag deelneem nie.
Vir meer inligting oor die terme en voorwaardes en ook die WhatsApp-nommer, besoek TygerBurgerop Facebook. Deelnemers kan ook video's op Facebook Messenger laai.